ทองหล่นใส่แบงก์ไทยเครดิตปล่อยกู้ทะลุเป้าพันล้านบาท
คนหันมาถือทองขอสินเชื่อเพิ่ม &#8220;ไทยเครดิต เพื่อรายย่อย&#8221; ปล่อยสินเชื่อทองทะลุเป้า 1 พันล้าน
5 ก.ย. 2554

คนหันมาถือทองขอสินเชื่อเพิ่ม “ไทยเครดิต เพื่อรายย่อย” ปล่อยสินเชื่อทองทะลุเป้า 1 พันล้าน 
นายมงคล ลีลาธรรม ประธานเจ้าหน้าที่บริหารและกรรมการผู้จัดการใหญ่ธนาคารไทยเครดิต เพื่อรายย่อย กล่าวว่า ในช่วง 7 เดือนธนาคารได้ปล่อยสินเชื่อให้กับลูกค้า โดยใช้ทองคำเป็นหลักประกันไปแล้วทั้งสิ้น 1,000 ล้านบาท คิดเป็นจำนวนลูกค้าประมาณ 3,000 ราย ทำให้การปล่อยสินเชื่อทองคำปีนี้ทะลุเป้าหมายไปแล้ว จากเดิมที่คาดว่าทั้งปีนี้จะปล่อยสินเชื่อประเภทนี้ได้ 800 ล้านบาท 
นายมงคล กล่าวว่า ผู้ที่นำทองคำมาเป็นหลักทรัพย์ในการขอสินเชื่อมีทั้งลูกค้ารายย่อยและร้านค้าทอง ซึ่งทั้ง 2 กลุ่มมีจำนวนที่เพิ่มขึ้นเมื่อเทียบจากปีก่อน โดยลูกค้ารายย่อยมีสัดส่วนเพิ่มขึ้น 25% ขณะที่ร้านค้าทองคำก็ขอสินเชื่อเต็มวงเงิน จากราคาทองคำที่ปรับตัวสูงขึ้นต่อเนื่องตลอดปีนี้ ทำให้การปล่อยสินเชื่อของธนาคารเพิ่มขึ้นมาก
“ถ้าเทียบสมัยก่อนทองคำราคาขึ้นลูกค้ามักจะนำทองคำมาขาย แต่ตอนนี้เปลี่ยนมาเป็นเอาทองคำมาเป็นหลักประกันในการกู้เงิน มาขอสินเชื่อเพิ่ม เพราะลูกค้าเริ่มรู้แล้วว่า ทองคำเป็นส่วนหนึ่งของการเก็บออมราคามีแต่จะปรับขึ้น เลยไม่ค่อยมีคนขายเก็บไว้ใช้หมุนเวียนดีกว่าไม่ขาดทุน” นายมงคล กล่าว
นายมงคล กล่าวว่า เดิมร้านค้าทองคำไม่ค่อยใช้สินเชื่อจากธนาคารมากนัก แต่ปัจจุบันร้านค้าทองคำมีความต้องการวงเงินเพิ่ม เพราะราคาทองคำปรับตัวเพิ่มขึ้น เฉลี่ยร้านค้าทองคำใช้สินเชื่อต่อราย 40 ล้านบาท ขณะที่ร้านค้าทองกลุ่มใหม่ๆ ก็เข้ามาเป็นลูกค้าของธนาคารเพิ่มขึ้นประมาณ 20-30 กลุ่ม ทำให้สิ้นปีนี้ธนาคารคาดว่าจะมีสินเชื่อคงค้างทั้งสิ้น 1.8 หมื่นล้านบาท จากสิ้นปีก่อนสินเชื่อคงค้างอยู่ที่ 1.6 หมื่นล้านบาท
อย่างไรก็ดี ความต้องการสินเชื่อที่เพิ่มมากขึ้น ทำให้ธนาคารต้องเร่งหาเงินฝากให้สอดคล้องต่อการปล่อยสินเชื่อด้วย โดยเน้นการสร้างความแตกต่างของผลิตภัณฑ์ ไม่ได้แข่งขันราคามากนัก เพราะในช่วงเริ่มต้นของการก่อตั้งธนาคาร ได้แข่งขันด้านราคามาระยะหนึ่งแล้ว ปัจจุบันสัดส่วนสินเชื่อต่อเงินฝาก (L/D) อยู่ที่ 83% 
ก่อนหน้านี้ศูนย์วิจัยธนาคารทหารไทยรายงานว่า ราคาทองคำในประเทศปรับตัวสูงขึ้นเฉลี่ยปีละประมาณ 11.6% นับเป็นอัตราผลตอบแทนที่ค่อนข้างสูง และจูงใจให้นักลงทุนหันมาลงทุนในทองคำมากขึ้น